Skok ná gesin, onderwyser se doodCelesté, Frank en Franko Streicher. Foto: Facebook ŉ Ouerpaar van Phalaborwa in Limpopo, hul jongste kind en ŉ leerlingonderwyseres van die Laerskool Phalaborwa (Groenskool) is Saterdagaand in ŉ gru-botsing oorlede. Frank (41) en Celesté (40) Streicher, hul seun Franko en Lenisè Janse van Vuuren (19) is op slag dood nadat die voertuig waarin hulle gery het op die R71 tussen Gravelotte en Phalaborwa reg van voor teen ŉ vragmotor gebots het. ŉ Maatjie van Franko, Janco Oberholzer, het ernstige beserings opgedoen en is in die waakeenheid in ŉ hospitaal opgeneem. Die egpaar se dogter, Lua (8), was ten tyde van die ongeluk nie saam met haar gesin in die motor nie. Frank was ŉ fisioterapeut op Phalaborwa, terwyl Celesté ŉ onderwyser by Laerskool Phalaborwa (Groenskool) was. Johan Kruger, ŉ goeie vriend van die gesin, het Sondag aan Maroela Media gesê dit is nog nie duidelik presies hoe die ongeluk plaasgevind het nie, maar daar word vermoed die vragmotor het beheer om ŉ draai verloor en in die aankomende baan inbeweeg. Die Streicher-gesin se voertuig het die vragmotor reg van voor getref. Lenisè Janse van Vuuren. Foto: Facebook “Die gesin was die dag in Letsitele om Franko se bulletjierugbywedstryd by te woon. Frank sou eers gister saam met ons aan ŉ gholfdag op Hoedspruit deelgeneem het, maar hy het dit gekanselleer omdat hy gesê het hy kan nie sy seun se eerste bulletjierugbywedstryd misloop nie,” het Kruger gesê. “Franko het sommer ook sy eerste drie gister gedruk.” Kruger het gesê Franko was 5 of 6 jaar oud. Volgens Kruger wou Franko en Janco graag saam terugry huis toe ná die wedstryd en het Lua dus saam met iemand anders in hul motor teruggery Phalaborwa toe. “Soos ek verstaan, was die motor waarin sy gery het voor Frank-hulle se motor, so Lua het gelukkig nie die ongelukstoneel gesien nie,” het hy gesê. Frank Streicher en sy seun, Franko, vier Saterdag Franko se eerste drie tydens ‘n rugbywedstryd. Foto: Facebook Boodskappe van medelye vir die Streicher-familie en Janse van Vuuren het sedert Saterdagaand op sosiale media ingestroom. Op Janse van Vuuren se Facebook-blad het vriende en geliefdes haar as ŉ borrelende mens beskryf wat almal om haar se harte aangeraak het. Sy was ŉ oudleerling van Hoërskool Ben Vorster. Die Afrikaanse sanger Jak de Priester het op sosiale media geskryf dat Frank sy “langste, beste vriend” was en dat hulle mekaar reeds van hul kleuterskooldae geken het. “Ons wou die wêreld verander toe ons op hoërskool was. Hier waar ek staan, is ek stukkend. Ek en my pel het baie planne gehad vir die toekoms, maar ek besef die dag van môre is aan niemand beloof nie. Gaan jou mis, my vriend.” Lt.kol. Moatshe Ngoepe, woordvoerder van die polisie, het aan Maroela Media bevestig ŉ saak van strafbare manslag word ondersoek.